text: KIF Kolding København træner er død
  10 april 2014 kl. 09.26
  Jose Luis Hernandez, der har været tilknyttet KIF Kolding København som fysiktræner, tabte i går kampen mod kræft.
  Onsdag aften led KIF Kolding København et smalt nederlag til Sønderjyske. Men efter kampen blev nederlaget ligegyldigt for spillerne. For under aftensmaden fik spillerne en besked, der desværre var ventet; Klubbens fysiske træner Jose Luis Hernandez er død. 63 år gammel.
  Jose Luis Hernandez har været tilknyttet KIF Kolding København som fysiktræner siden sommeren 2008, på samme tid som hans gode ven Mateo Garralda startede i klubben. Men flere af spillerne har kendt Hernandez i længere tid. Således har Lasse Boesen, Kasper Hvidt og Lars Jørgensen alle kendt ham fra deres tid i Portland San Antonio.
  - Jose har betydet rigtig meget for mig. Han tog hånd om mine skadesproblemer den gang i Pamplona og er skyld I at jeg kom tilbage på højeste niveau. Hans træning er ikke bare et stykke papir med nogle øvelser på. Hans træning er personlig og han ser på hvad jeg har brug for. Jeg er meget tom inden i lige nu, siger Lasse Boesen.
  